Ριζότο με αρωματικά
Στο τέλος προσθέτουμε μπόλικη φρεσκοτριμμένη παρμεζάνα. Ή μήπως να πρωτοτυπήσουμε με λίγο κατίκι;
300 γρ. ρύζι για ριζότο (π.χ. αρμπόριο), 1 ξερό κρεμμύδι, σε ψιλά καρέ, το άσπρο και το τρυφερό πράσινο μέρος από 1 πράσο, ψιλοκομμένο, 1/2 φλιτζ. τσαγιού φύλλα και τρυφεροί μίσχοι από μυρώνια*, χοντροκομμένα, 1/2 φλιτζ. τσαγιού φύλλα από καυκαλήθρες*, χοντροκομμένα, 1/2 φλιτζ. τσαγιού τρυφερά φύλλα σπανακιού* ψιλοκομμένα, 4 κουτ. σούπας ελαιόλαδο ή 2 γεμάτες κουτ. σούπας βούτυρο (ή μισό-μισό), 1 κουτ. σούπας ψιλοκομμένα μυρώνια+καυκαλήθρες, για το σερβίρισμα, 1 – 1,2 λίτρα ζωμός κότας ή λαχανικών ή γρήγορο «τσάι» μυρωδικών ή νερό, ζεστά, 150 ml λευκό, ξηρό κρασί, ξύσμα από 1 λεμόνι και όσο από το χυμό του θέλουμε, φρεσκοτριμμένη παρμεζάνα ή κατίκι Δομοκού, αλάτι, φρεσκοτριμμένο πιπέρι
Για να φτιάξουμε το ριζότο, ξεκινάμε ζεσταίνοντας σε μια φαρδιά κατσαρόλα σε μέτρια φωτιά το μισό λάδι (ή το βούτυρο μέχρι να λιώσει) και σοτάρουμε το κρεμμύδι και το πράσο για 4-5 λεπτά ή μέχρι να μαραθούν αλλά να μην πάρουν χρώμα. Προσθέτουμε το ρύζι και σοτάρουμε για άλλα 2 λεπτά, μέχρι να λαδωθούν καλά οι κόκκοι του.Ρίχνουμε το σπανάκι, τα μυρώνια και τις καυκαλήθρες και σοτάρουμε για 2-3 λεπτά μέχρι να μαραθούν. Σβήνουμε με το κρασί και μόλις εξατμιστεί το αλκοόλ (μετά από 2 λεπτά), αλατίζουμε, μετριάζουμε τη φωτιά και αρχίζουμε να προσθέτουμε το ζωμό (ή το νερό) σιγά-σιγά με μια κουτάλα. Ανακατεύουμε διαρκώς και μόλις απορροφάται κάθε δόση, προσθέτουμε την επόμενη, συνεχίζοντας το ανακάτεμα. Η σταδιακή προσθήκη ζωμού και το συνεχές ανακάτεμα θα εξασφαλίσουν ένα ριζότο σωστά χυλωμένο, όμως με τους κόκους του ρυζιού να κρατάνε απολαυστικά στο δόντι.Η διαδικασία από την αρχή του μαγειρέματος θα πάρει περί τα 20-25 λεπτά. Δοκιμάζουμε για να δούμε αν έγινε. Στο τελευταίο ανακάτεμα προσθέτουμε το υπόλοιπο λάδι (ή βούτυρο), το ξύσμα και όσο από το χυμό του λεμονιού θέλουμε, το τυρί (2-3 κουταλιές παρμεζάνα ή 1-2 κουταλιές κατίκι, που θα κοντράρει ωραία το αμυλώδες του ριζότο) και αλάτι και ανακατεύουμε ζωηρά. Πασπαλίζουμε με άφθονο φρεσκοτριμμένο πιπέρι και τα ψιλοκομμένα μυρωδικά και σερβίρουμε αμέσως. Αν θέλουμε, προσθέτουμε στο πιάτο επιπλέον τυρί.Συνοδεύουμε με: Το ριζότο είναι ένα χορταστικό πιάτο που μπορεί να καταναλωθεί ως κύριο συνοδεία μιας φρέσκιας, πράσινης σαλάτας. Μπορούμε, όμως, να το σερβίρουμε και ως εναρκτήριο πιάτο ενός επίσημου καλέσματος, όμως τότε αρκεί για να χορτάσει άνετα 6 άτομα
Ρύζι,Χόρτα , Μυρωδικά